**DIHAM**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DIHAM

Când soarele coboară la Diham,

Pe creste e o aură de foc.

Acolo, timpul nostru stă în loc,

De-acolo amintiri încă mai am!

Iubiri nebune, verdele de cetini,

Poteci pe care le-am bătut cândva

Se pierd în nori şi merg la câte-o stea

Unde-au urcat atâţia dintre prieteni!

Vor fi mereu aceiaşi oameni buni

Cei ce iubesc Dihamul pe-nserat.

Când mergi pe munţi trăieşti cu-adevărat,

Trăieşti intens în proprii dimensiuni.

E şirul tot mai mic dar încă este

Format din noi, din cei de altadat’.

Cumva, aceiaşi vrajă ne-a legat.

A fost frumos să scriem o poveste!

Frumoşii mei cu vieţile în spate

Aşteaptă munţii să vă simtă pasul,

Aşteaptă codrii să v-audă glasul,

Dihamul vă aşteaptă pe-nserate.

Am scris poveşti dar sunt adevărate.